ཐང་ག་འདི་དག་ལ་ཆོས་ལུགས་ཀྱི་ཐོག་ནས་མཚོན་དོན་ཧ་ཅང་ཆེ་བས།ཉམས་གསོ་བྱེད་སྐབས་ཕྱོགས་ཡོངས་ནས་ཇི་མ་ཇི་བཞིན་གྱི་ཉམས་གསོའི་ཐབས་ལམ་སྤྱད་དེ་སྐུ་བརྙན་རྣམས་ཐོག་མའི་མ་གདན་གྱི་རྣམ་པ་དང་ཐག་གང་ཉེ་ཉེ་བྱས་ཤིང་།སྲོལ་རྒྱུན་གྱི་རྒྱུ་ཆ་དང་ཐབས་ལམ་རྣམས་གང་ཐུབ་དེ་ཐུབ་ཀྱིས་བེད་སྤྱོད་བྱེད་ཆེད་དུ།ཉམས་གསོ་པ་རྣམས་ཀྱིས་གྱང་ངོས་ནས་རི་མོ་དཔེ་གཞི་བླངས་ཏེ།དབྱི་ཏ་ལིའི་རྒྱལ་ཡོངས་ཞིབ་འཇུག་ལྷན་ཚོགས་ཀྱི་ངོས་དང་སྐྱེ་མེད་རྫས་འགྱུར་རིག་པ་ཞིབ་འཇུག་ཁང་དུ་བསྐྱལ།རི་མོ་འབྲི་སྟངས་འདི་རྒྱ་བལ་གྱི་བྲིས་རྒྱུན་ལས་བླངས་པ་ཡིན་ཞིང་།དེ་ནི་གཡག་གཙོ་བོར་བྱས་པའི་སྲོགས་ཆགས་ཀྱི་པགས་པ་ལས་བཟོས་པའི་སྤྱིན་ཆུའི་ནང་དུ་ས་ངོས་སྐྱེ་ལྡན་ཚོན་རྫས་དང་གཏེར་རིགས་ཚོན་རྫས་བསྲེས་པའི་ཚོན་རྩི་ལ་བརྟེན་ནས་བྲིས་པ་ཞིག་རེད།སྒ་ལེན་སྟེང་གི་མགོན་ཁང་ལ་མཚོན་ན།གྱང་ངོས་སུ་སོལ་ནག་རིམ་པ་ཞིག་བྱུགས་རྗེས་དེའི་སྟེང་དུ་ད་གཟོད་རི་མོ་རྣམས་བྲིས་པ་རེད།ཐང་གའི་སྟེང་གི་གཙོ་སྐུ་རྣམས་ནི་རིན་ཆེན་རྡོ་རིགས་ལིག་བུ་མིག་དང་ས་རམ་རྩི།བབ་བླ་དང་ཅོག་ལ་ལ་སོགས་པ་བརྡུངས་ནས་གྲུབ་པའི་ཚོན་རྫས་ཀྱིས་བྲིས་པ་དང་།གཙོ་སྐུའི་མཐའི་མུ་ཁྱུད་ནི་བབ་བླའི་སྟེང་དུ་གསེར་ཤོག་སྲབ་མོ་རིམ་པ་ཞིག་སྦྱར་ཏེ་གྲུབ་པར་བྱས་འདུག